Na osnovu člana 23. Zakona o ministarstvima i drugim organima uprave Tuzlanskog kantona-prečišćeni tekst („Službene novine Tuzlasnkog kantona“, broj: 10/18) i člana 8. stav (13) Odluke o utvrđivanju uslova, kriterija i postupka za raspodjelu sredstava sa potrošačke jedinice 32010002 – Tjelesna kultura i sport za 2024. godinu („Službene novine Tuzlanskog kantona“ broj 9/24), Ministarstvo za kulturu, sport i mlade Tuzlanskog kantona, *raspisuje*

**JAVNI POZIV**

**za sufinansiranje projekata rekonstrukcije i opremanja sportskih objekata**

**za 2024. godinu**

**I**

**Predmet Javnog poziva**

Predmet Javnog poziva je prikupljanje prijava za odabir korisnika sredstava utvrđenih u Budžetu Tuzlanskog kantona za 2024. godinu, na potrošačkoj jedinici 32010002 - „Tjelesna kultura i sport“ (u daljem tekstu: Sredstva) za projekte sportske infrastrukture u ukupnom iznosu od 759.000,00 KM, od čega se na kapitalne transfere drugim nivoima vlasti i fondovima odnosi 409.000,00 KM, na kapitalne transfere neprofitnim organizacijama 230.000,00 KM i na kapitalne transfere javnim preduzećima 120.000,00 KM.

**II**

**Namjena Sredstava**

Sredstva se dodjeljuju jedinicama lokalne samouprave sa područja Tuzlanskog kantona, javnim preduzećima u oblasti sporta osnovanim u skladu sa Zakonom o javnim preduzećima, javnim ustanovama, sportskim klubovima i sportskim klubovima lica sa invaliditetom za namjene sufinansiranja rekonstrukcije i opremanja potojećih sportskih objekata na području Tuzlanskog kantona u cilju ostvarivanja javnog interesa u sportu kroz podsticanje i obezbjeđenje uslova za obavljanje i razvoj sportskih djelatnosti.

**III**

**Pravo na dodjelu Sredstava**

Pravo na dodjelu Sredstava imaju:

1. jedinice lokalne samouprave sa područja Tuzlanskog kantona,
2. javne ustanove u oblasti sporta,
3. javna preduzeća u oblasti sporta osnovana u skladu sa Zakonom o javnim preduzećima
4. sportski klubovi
5. sportski klubovi lica sa invaliditetom.

**IV**

**Uslovi za dodjelu Sredstava**

Jedinice lokalne samouprave, javne ustanove i preduzeća iz oblasti sporta, sportski klubovi i sportski klubovi lica sa invaliditetom iz tačke III Javnog poziva mogu kandidovati svoj projekat ako ispunjavaju sljedeće uslove:

1. da imaju sjedište u Tuzlanskom kantonu,
2. da su registrovane u skladu sa zakonom i da obavljaju djelatnost najmanje jednu godinu,
3. da su izmirile svoje obaveze po osnovu poreza i obaveznih doprinosa ili imaju zaključen sporazum o odgođenom plaćanju sa nadležnom poreskom upravom, koji se izvršava na način utvrđen tim sporazumom, izuzeće su jedinice lokalne samouprave,
4. da imaju aktivan transakcijski račun u banci,
5. da su opravdale namjenski utrošak ranije dodijeljenih sredstava od Ministarstva u skladu sa potpisanim ugovorima i odlukama,
6. da se sredstva ne odnose na iste namjene u okviru radova koji se sufinansiraju iz ranije dodijeljenih sredstava iz Budžeta Tuzlanskog kantona i sa drugih budžetskih pozicija Budžeta Tuzlanskog kantona za 2024.godinu,
7. da će se projekat realizovati najkasnije do kraja 2026.godine,
8. da su kandidovali jedan (1) projekat koji se realizuje na području Tuzlanskog kantona,
9. da je sportski objekat u vlasništvu aplikanta ili da je vlasnik sportskog objekta aplikantu dao pravo upravljanja sportskim objektom i saglasnost za izvođenje planiranih radova na sportskom objektu,
10. da je za projekat osiguran dio sredstava iz drugih izvora finansiranja,
11. da za sportski objekat posjeduje odobrenje za građenje,
12. da nosilac projekta iz drugih izvora finansiranja snosi troškove izdavanja urbanističko – tehničke dokumentacije, izrade tehničke dokumentacije i izdavanja odobrenja za upotrebu.

**V**

**Kriteriji za dodjelu Sredstava**

Vrednovanje, odnosno sufinansiranje projekata namijenjenih za rekonstrukciju i opremanje sportskih objekata na području Tuzlanskog kantona vrši se na slijedeći način:

* **Projekti rekonstrukcije postojećih sportskih objekata –**sufinansiraju se projekti rekonstrukcije, adaptacije, sanacije i redovnog održavanja sportskih objekata,
* **Projekti opremanja sportskih objekata –** sufinansiraju se projekti koji se odnose na opremanje sportskih objekata**,** u okviru kojih sesufinansiraju projekti koji se odnose na nabavku sportske opreme.

**VI**

**Programi/projekti koji se ne sufinansiraju**

Pravo na dodjelu sredstava ne mogu ostvariti aplikanti koji su kandidovali projekte koji su usmjereni:

1. na promociju programa političkih partija,
2. za ostvarivenje vjerskih ciljeva,
3. na realizaciju projekata budžetskih korisnika koji se finansiraju iz Budžeta Tuzlanskog kantona,
4. na korisnike koji nisu opravdali ranije dodijeljena sredstva u skladu sa ranije potpisanim ugovorima sa Ministarstvom.

**VII**

**Opće odredbe**

**Objava Javnog poziva**

Javni poziv se objavljuje na zvaničnoj web stranici Vlade Tuzlanskog kantona www.vladatk.gov.ba. i web stranici Ministarstva www.mksmtk.gov.ba.

**Način podnošenja prijave**

**Potrebna dokumentacija**

Aplikanti koji se prijavljuju na Javni poziv za sufinansiranje projekata rekonstrukcije i opremanja sportskih objekata obavezni su prilikom prijavljivanja dostaviti sljedeće:

1. Popunjen aplikacijski obrazac za dodjelu sredstava po Javnom pozivu za sufinansiranje projekata rekonstrukcije i opremanja sportskih objekata za 2024. godinu, potpisan od strane ovlaštenog lica za predstavljanje i zastupanje aplikanta i ovjeren pečatom aplikanta isključivo na propisanom aplikacijskom obrascu za 2024.godinu (original),
2. Aktuelni izvod iz registra u kome je aplikant registriran (udruženja dostavljaju izvod iz registra udruženja, a izvod iz registra nadležnog suda dostavljaju javne ustanove ili javna preduzeća), ne stariji od šest mjeseci od dana objave Javnog poziva (orginal ili ovjerena kopija). Jedinice lokalne samouprave su izuzete od dostavljanja aktuelnog izvoda iz registra,
3. Uvjerenje o poreskoj registraciji – identifikacioni broj (original ili ovjerena kopija),
4. Obavještenje o razvrstavanju – Klasifikacija djelatnosti (original ili ovjerena kopija). Javne ustanove, javna preduzeća iz oblasti sporta i klubovi imaju obavezu da ukoliko se iz Klasifikacije djelatnosti ne vidi da aplikant obavlja sportsku djelatnost dostave ovjerenu kopiju rješenja iz kojeg se vidi da aplikant obavlja sportsku djelatnost,
5. Potvrda poslovne banke, u kojoj je navedeno da račun nije blokiran iz koje se vidi broj transakcijskog računa i ID broj korisnika, ne starija od tri mjeseca od dana objave Javnog poziva (orginal ili ovjerena kopija).

Za budžetske korisnike koji koriste depozitne račune potrebno je dostaviti potvrdu od nadležnog organa uprava na čije ime je otvoren depozitni račun, s brojem depozitnog računa i instrukcijom za plaćanje ne starija od tri mjeseca od dana objave Javnog poziva (original ili ovjerena kopija),

1. Bilans stanja i bilans uspjeha za 2023. godinu sa vidljivim pečatom FIA ili potvrda sa pečatom FIA da nije bilo promjena na računu za registrovane u 2023. godini koji nisu predali bilans stanja i bilans uspjeha (original ili ovjerena kopija). Jedinice lokalne samouprave dostavljaju odgovarajuće bilanse propisane za jedinice lokalne samouprave,
2. Uvjerenje/potvrda o urednom izmirenju direktnih poreza, doprinosa za PIO/MIO i doprinosa za zdravstveno osiguranje izdato od Poreske uprave Federacije BiH za aplikante koji imaju zaposlenike (uključujući i aplikante koji imaju zaključen Sporazum o odgođenom plaćanju sa nadležnom poreskom upravom), aplikant koji nema zaposlenika dostavlja izjavu ovjerenu kod nadležnog organa da nema zaposlenih i da nema neizmirenih obaveza, ne starije od tri mjeseca od dana objave Javnog poziva (original ili ovjerena kopija). Jedinice lokalne samouprave su izuzete dostavljanja ovog uvjerenja,

*Aplikanti koji imaju zaključen Sporazum o odgođenom plaćanju sa nadležnom poreskom upravom, dužne su prilikom kandidovanja projekta dostaviti ovjerenu kopiju zaključenog Sporazuma o odgođenom plaćanju, te odgovarajuće dokaze o izvršavanju Sporazuma na način kako je to istim utvrđeno.*

1. Uvjerenje/potvrda o urednom izmirenju indirektnih poreza, izdato od Uprave za indirektno oporezivanje, ne starije od tri mjeseca od dana objave Javnog poziva (ukoliko je u sistemu PDV-a), a ukoliko aplikant nije u sistemu PDV-a, aplikant o tome dostavlja izjavu ovjerenu kod nadležnog organa ne starije od tri mjeseca od dana objave Javnog poziva (original ili ovjerena kopija). Jedinice lokalne samouprave su izuzete dostavljanja ovog uvjerenja,

Aplikanti su obavezni prilikom prijavljivanja dostaviti i dokumentaciju kojom dokazuju ispunjavanje ostalih uslova i kriterija za vrednovanje (bodovanje) projekata, a to su:

1. Zemljišnoknjižni izvadak Dokaz o vlasništvu sportskog objekta (original ili ovjerena kopija ne starija od 3 mjeseca od dana objave Javnog poziva. Izuzetno, za sportske objekte koje se nalaze u jedinicama lokalnih samouprava za koje nisu uspostavljene zemljišne knjige aplikanti mogu dostaviti drugi dokaz o sticanju prava vlasništva nad sportskim objektom u skladu sa Zakonom o stvarnim pravima („Službene novine FBiH“ br.: 66/13, 100/13) i dokaz da za jedinicu lokalne samouprave u kojoj se sportski objekat nalazi nisu uspostavljene zemljišne knjige (original ili ovjerena kopija ne starija od 3 mjeseca od dana objave Javnog poziva),
2. Ukoliko aplikant nije vlasnik sportskog objekta dostavlja, pored dokaza iz tačke a) dokumentacije kojom dokazuju ispunjavanje ostalih uslova i kriterija za vrednovanje (bodovanje) projekata, i dokaz da mu je vlasnik dao pravo upravljanja sportskim objektom i saglasnost za izvođenje planiranih radova na sportskom objektu (original ili ovjerena kopija ne starija od 3 mjeseca od dana objave Javnog poziva),
3. Izjava da u momentu podnošenja prijave nema zakonskih smetnji za izvođenje navedenih radova (ovjerena od nadležnog organa za ovjeru),
4. Potvrda ili izjava da je u momentu podnošenja prijave osiguran dio sredstava iz drugih izvora za realiziranje navedenog projekta sa navedenim iznosom i namjenama (ovjerena od strane nadležnog organa za ovjeru),
5. Izjava da se sredstva koja se traže od Ministarstva za kulturu, sport i mlade u 2024. godini ne odnose na iste namjene u okviru radova koji se sufinansiraju iz ranije dodijeljenih sredstava iz Budžeta Tuzlanskog kantona i sa drugih budžetskih pozicija Budžeta Tuzlanskog kantona za 2024. godinu (ovjerena od strane nadležnog organa za ovjeru)
6. Za postojeći sportski objekat dostavlja se odobrenje za građenje izdato od nadležnog organa za prostorno uređenje (original ili ovjerena kopija ne starija od 3 mjeseca od dana objave Javnog poziva),
7. Za planirane radove dostavlja se predmjer i predračun radova (original ili ovjerena kopija), a za opremanje sportskog objekta dostavlja se predračun i specifikacija troškova (original ili ovjerena kopija),
8. Izjava da će se nakon okončanja radova odnosno krajnjeg roka za realizaciju projekta, Ministarstvu dostaviti odobrenje za građenje radova po projektu i upotrebna dozvola (ovjerena od nadležnog organa za ovjeru). U slučaju da se planirani radovi smatraju tekućim održavanjem potrebno je dostaviti izjavu da će se nakon okončanja radova odnosno krajnjeg roka za realizaciju projekta dostaviti odgovarajući akt nadležnog organa (nadležne službe) da se radi o radovima koji se smatraju tekućim održavanjem i za koje nije potrebno odobrenje za građenje (ovjerena od nadležnog organa za ovjeru),
9. Dokaz iskorištenosti kapaciteta objekta sa brojem sportskih organizacija i brojem korisnika iz oblasti sporta i ostalih korisnika koji koriste objekat (izjava ovjerena od nadležnog organa za ovjeru).

**Dostavljanje prijava**

Prijave na Javni poziv na propisanim obrascima sa kompletnom dokumentacijom, u zatvorenoj koverti, sa obaveznom naznakom: „**Javni poziv za sufinansiranje projekata rekonstrukcije i opremanja sportskih objekata za 2024. godinu** – NE OTVARAJ“, dostaviti lično na pisarnicu Ureda za zajedničke poslove kantonalnih organa **ili** preporučeno poštom na adresu:

**Tuzlanski kanton**

**Ministarstvo za kulturu, sport i mlade**

**Fra Grge Martića broj 8, 75000 Tuzla**

**Rok za dostavljanje prijava**

Javni poziv ostaje otvoren do 16.09.2024. godine i biće objavljen na web stranici Vlade Tuzlanskog kantona: [www.vladatk.gov.ba](http://www.vladatk.gov.ba). i web stranici Ministarstva: [www.mksmtk.gov.ba](http://www.mksmtk.gov.ba).

**Informacije podnosiocima prijava**

* Prispjela dokumentacija neće se vraćati.
* Podnosioc prijave je odgovoran za tačnost podataka u prijavi na propisanom obrascu.
* Prijave koje nisu podnesene na propisanom obrascu, neblagovremene i nepotpune prijave, kao i prijave koje nisu dostavljene u navedenom roku neće biti razmatrane.
* Prijave korisnika koji nisu opravdali namjenski utrošak ranije dodijeljenih sredstava, do dana objave ovog javnog poziva neće biti razmatrane.
* U slučaju nedostatka sredstava u Budžetu Tuzlanskog kantona obustavlja se realizacija dodjele sredstava u potpunosti ili djelimično, srazmjerno nedostajućim sredstvima.
* U slučaju da se ne utroše predviđena sredstva po pojedinim namjenama iz tačke II Javnog poziva, neutrošeni iznos se može preraspodijeliti u skladu sa propisima za druge namjene utvrđene tačkom II Javnog poziva za koje predviđena sredstva eventualno ne budu dovoljna.
* Sve dodatne informacije vezane za Javni poziv mogu se dobiti svakim radnim danom u periodu od 12,00 do 14,00 na brojeve telefona: 035-369-409 ili 035/283-567
* O rezultatima javnog poziva podnosioci prijava će biti obaviješteni putem web stranice Vlade Tuzlanskog kantona [www.vladatk.gov.ba](http://www.vladatk.gov.ba) i web stranice Ministarstva: [www.mksmtk.gov.ba](http://www.mksmtk.gov.ba).

**MINISTARSTVO ZA KULTURU, SPORT I MLADE TK**